BJP शासित 5 राज्यों में 12 रुपये लीटर सस्ता हुआ पेट्रोल, डीजल के दाम 17 रुपये घटे, केंद्र ने घटाई एक्साइज ड्यूटी
बिहार में पेट्रोल पर वैट में 1.30 रुपये और डीजल पर 1.90 रुपये की कटौती की गई है। इस तरह बिहार में पेट्रोल करीब 6.30 रुपये और डीजल करीब 11.90 रुपये सस्ता होगा।
नई दिल्ली: केंद्र सरकार द्वारा पेट्रोल पर 5 रुपये और डीजल पर 10 रुपये एक्साइज ड्यूटी घटाने के बाद कर्नाटक, गोवा, असम, त्रिपुरा और मणिपुर की बीजेपी सरकारों ने वैट पर 7 रुपये प्रति लीटर की कटौती की है। इस तरह से इन राज्यों में पहले के मुकाबले अब पेट्रोल करीब 12 रुपये सस्ता और डीजल करीब 17 रुपये सस्ता मिलेगा। ऐसे में इन राज्यों के लोगों को बढ़ते पेट्रोल और डीजल के दाम से बड़ी राहत मिली है।मणिपुर के मुख्यमंत्री एन. बिरेन सिंह ने ट्वीट किया, 'इस दिवाली पर देश के लोगों को तोहफे के रूप में पेट्रोल और डीजल पर एक्साइज ड्यूटी कम करने के प्रधानमंत्री नरेंद्र मोदी जी के फैसले का तहेदिल से स्वागत है। मुझे यह भी घोषणा करते हुए खुशी हो रही है कि मणिपुर सरकार भी पेट्रोल और डीजल पर वैट में तत्काल प्रभाव से 7/- रुपये की कटौती करेगी।' वहीं, बिहार में पेट्रोल पर वैट में 1.30 रुपये और डीजल पर 1.90 रुपये की कटौती की गई है। इस तरह बिहार में पेट्रोल करीब 6.30 रुपये और डीजल करीब 11.90 रुपये सस्ता होगा। इसके अलावा हिमाचल प्रदेश के मुख्यमंत्री जयराम ठाकुर ने भी कहा है कि राज्य सरकार जल्द ही पेट्रोल और डीजल पर वैट घटाने को लेकर अधिसूचना जारी करेगी।गौरतलब है कि केंद्र द्वारा बुधवार को पेट्रोल पर 5 रुपये और डीजल पर 10 रुपये एक्साइज ड्यूटी घटाने का ऐलान करने के साथ ही उम्मीद की जाने लगी थी कि अब राज्य सरकारें भी वैट कम सकती है। ऐसा ही हुआ है। कर्नाटक, गोवा, असम, त्रिपुरा, बिहार ने वैट में कटौती कर दी है और हिमाचल प्रदेश में यह कटौती जल्द होने वाली है।उत्तर प्रदेश में पेट्रोल पर 26.80 प्रतिशत वैट या 18.74 रुपये प्रति लीटर (जो ज्यादा हो) और डीजल पर 17.48 प्रतिशत वैट या 10.41 रुपये प्रति लीटर (जो ज्यादा हो) वसूला जा रहा है। वहीं, बिहार में पेट्रोल पर 26 फीसदी या 16.65 रुपये/लीटर (जो ज्यादा हो) और डीजल पर 19 फीसदी या 12.33 रुपये/लीटर (जो ज्यादा हो) वैट लगाया जाता है, जिसमें अभी कटौती की गई है।इसके अलावा महाराष्ट्र में पेट्रोल पर 25 फीसदी और डीजल पर 21 फीसदी वैट लागू है। इसके साथ ही पेट्रोल पर 10.12 रुपये प्रति लीटर और डीजल पर 3 रुपये प्रति लीटर अलग से टैक्स लिया जाता है। वहीं, गुजरात में पेट्रोल पर 20.1 प्रतिशत और डीजल पर 20.2 प्रतिशत वैट तथा 4 प्रतिशत सेस लगाया जाता है।दिल्ली में पेट्रोल पर 30 प्रतिशत और डीजल पर 16.75 प्रतिशत वैट लिया जाता है। वहीं, मध्य प्रदेश में पेट्रोल पर 33 प्रतिशत वैट और डीजल पर 23 प्रतिशत वैट लागू है। इसके अलावा छत्तीसगढ़ में पेट्रोल और डीजल पर 25-25 पर्सेंट वैट लगाया जाता है। राजस्थान में पेट्रोल पर 36 फीसदी और डीजल पर 26 फीसदी वैट है।आंध्र प्रदेश में पेट्रोल पर 31 प्रतिशत और डीजल पर 22.25 प्रतिशत वैट लागू है। इसके अलावा कुछ अन्य तरह के टैक्स भी लगाए गए हैं। केरल में पेट्रोल पर 30.08 सेल्स टैक्स और डीजल पर 22.76 प्रतिशत सेल्स टैक्स के अलावा एडिशनल सेल्स टैक्स और सेस लगाया गया है।इनके अलावा पश्चिम बंगाल में पेट्रोल पर 25 फीसदी वैट और डीजल पर 17 फीसदी वैट लागू है। तेलंगाना में पेट्रोल पर 35.2 फीसदी और डीजल पर 27 फीसदी वैट है।